慈寧壽慶曲
作者：劉才邵
朝代：宋

paragraphs: 鳳凰山下瑞煙濃，湖海凝光秋正中。
流星驛騎如飛電，來奏吉語聞天聰。
龍舟移棹渡淮水，金車歸來長樂宫。
詔書即日嚴法駕，出迎不憚勞清躬。
曉鐘傳箭金門開，翠華赫弈從天來。
繡旗拂雲勢偃蹇，綵仗照日光徘徊。
漢宫威儀重烜赫，天宇披豁無氛埃。
里閭縱觀萬人喜，秋城一變成春臺。
高檣影轉龍負舟，平河清淺乘安流。
臨平山色映雕輦，草木光榮佳氣浮。
龍輿照耀金開鱗，御幄對起高連雲。
歡聲喜氣傳萬里，盛事創見超前聞。
煌煌儀衛迴丹闕，萬騎千艘乘曉發。
道傍觀者皆鼓舞，帝力難名但欣悅。
由來孝弟能通神，聖主成功在得人。
誰云高高難感格，一德協謀天所因。
皇帝盛德動天地，丞相嘉謀無比倫。
昭然獨斷納遠策，重見元愷承華勛。
聖情孜孜天不倦，宫中預建慈寧殿。
繡栱雲楣藏盛儀，廣庭層陛宜清宴。
寶盛珍匣龍蟠拏，冊寫鴻猷金煥爛。
臣民觀聽盡傾聳，文物聲明信葱蒨。
共知睿意已潛達，行見天心從宿願。
果然悔禍答清衷，信使交馳鄰好通。
宫闈大慶得所欲，惟斷乃成全聖功。
唐朝二聖雖重歡，纔自蜀道歸長安。
當時歌頌中興事，已自矜夸稱至難。
德宗念母亦云切，寧受百欺誠意殫。
終然莫遇成永歎，屢詔訪迎空百端。
以今準古孰難易，相去正如霄壤間。
殊方自與邦域異，一朝謀好鑾輿還。
況復指期如素約，睟容剋日瞻慈顔。
信知卓絕冠千古，其間僅有安能攀。
孝心錫類兆民賴，湛恩協氣充人寰。
願聞備樂播金石，刺經作制垂不刊。
扶桑曉色升紅輪，闕庭瑞氣朝朝新。
如川方至無窮盡，聖壽同過一萬春。